Onsekerheid oor Denel-pensioen sleep voort | Netwerk24
Deur Francois Williams 18 Julie 2019 17:00
Die staat se wapentuigvervaardiger Denel se aftreefonds het nog nie sy lede se pensioenfondsbydraes vir Junie ontvang nie.
Die vakbond Solidariteit wat werknemers by Denel verteenwoordig, het Donderdag gesê hulle het dit by Denret, die Denel-aftreefonds, verneem.
Dit kom nadat Denel nie in Junie betyds werknemers se salarisse kon betaal nie en noodlenings moes inderhaas aangegaan word om personeel te betaal.
Volgens Solidariteit het Denel se bestuur in 'n vergadering met vakbonde gesê uitstaande pensioenbydraes is wel ten volle oorbetaal. Solidariteit wou egter die bewys van betaling by Denel eis.
"Denel het nog nie met die bewys van betaling vorendag gekom nie en die onsekerheid duur dus voort. Die manier waarop Denel werknemers behandel, is 'n absolute skande," sê Helgard Cronjé, Solidariteit se sektorkoördineerder vir verdediging en lugvaart.
Volgens Cronjé het Solidariteit 'n mandaat van sy lede om strafregtelike klagte teen Denel aanhangig te maak om hom te dwing om die uitstaande bedrae te betaal.
Denel het in gesprekke weer verskoning gevra en toegegee die situasie veroorsaak groot ongerief. Die maatskappy het bygevoeg dat hy hom daartoe verbind om inligting betyds te deel. Aftrekkings vir belasting, vir die Werkloosheidsversekeringsfonds en vir die vaardigheidsheffing is volgens Solidariteit egter ook steeds nie aan die betrokke instellings oorbetaal nie.
Solidariteit sê hy doen regstappe om te verseker dat die uitstaande aftrekkings oorbetaal word.
"Die laat betaling van salarisse het 'n enorme impak op die mense. Dit is huiseienaars wat gevaar loop om hul huise te verloor, ouers wat nie vir hul kinders se opvoeding kan betaal nie en gesinne wat weens die finansiële druk knak," waarsku Cronjé.